
Naslov: Za spolno zlorabljanje deklic obsojen na 23 let zapora
Napoved za voditelja:

Lansko jesen je v javnost prišla informacija, da je moški ob pomoči invalidnega prijatelja nekje v Posavju spolno zlorabljal svoji dve pastorki, o čemer je vedela tudi njuna mama. Ker je šlo za mladoletne otroke je sojenje na Okrožnem sodišču v Krškem potekalo tajno in za naše razmere zelo hitro, saj je bilo spomladi že zaključeno. Posavski pedofil, kot so ga poimenovali nekateri mediji, je krivdo priznal in bil spomladi obsojen na 23 let zaporne kazni, kar je najvišja tovrstna kazen v Sloveniji. Njegov prijatelj, pri katerem se je vse to dogajalo, pa je dobil kazen 4 let in 4 mesecev zapora.
T- Iz Krškega GORAN ROVAN /

X- Snemalec in montažer Jože Hartman /

Kazen - 23 let zapora po mnenju tožilke za storilca ni previsoka, saj je šlo za več kaznivih dejanj spolne zlorabe mladoletnih otrok, ki naj bi jih storil tako na domu invalidnega prijatelja kot tudi v stanovanju svoje partnerke. Ob tem naj bi spolno trpinčenje deklet oba celo snemala in bila zato obsojena tudi zaradi prikazovanja, izdelave, posesti in posredovanja otroškega pornografskega gradiva, kot se glasi uradna zaznava sodišča.

Obema so sodili na okrožnem sodišču v Krškem, seveda brez vednosti javnosti, saj sta bili žrtvi - storilčevi pastorki - učenki nižjih razredov osnovne šole. Za vsa ta grozodejstva, ki naj bi trajala celo več let, naj bi vedela tudi njuna mati, vendar teh trpinčenj svojih otrok ni nikoli prijavila. Zato sta dekleti, ki sta morali pretrpeti veliko hudega, kar jih bo zagotovo zaznamovalo za vse življenje, zdaj pri rejniški družini.

Sostorilec, ki je sodeloval pri zlorabi obeh deklic, je invalid, ki je zaradi zdravstvenih težav prikovan na invalidski voziček. Krivdo je sprva zanikal, potem pa le priznal in si prislužil 4 leta in 4 mesece zapora.
Tako na okrožnem sodišču kot tožilstvu in centru za socialno delo pravnomočno zaključene sodbe ne želijo komentirati, ker gre za sprevržena dejanja, v katerih so žrtve predvsem mladoletni otroci. In ti dve deklici bosta posledice tovrstnih zlorab zagotovo čutili še dolgo, tudi potem ko bo pedofilski storilec svojo kazen že odsedel.
